Τύρα της Δανίας

Η Τύρα (δαν. Thyra, 29 Σεπτεμβρίου 1853 - 26 Φεβρουαρίου 1933) ήταν πριγκίπισσα της Δανίας, από τον Οίκο των Γκλύξμπουργκ και σύζυγος του Ερνέστου Αυγούστου Β΄ του Αννοβέρου.

 Η Τύρα Αμαλία Καρολίνα Καρλόττα Άννα ήταν το πέμπτο παιδί του Χριστιανού του Σλέσβιχ-Χόλσταϊν και της Λουίζας, κόρης του Γουλιέλμου της Έσσης-Κάσσελ. Γεννήθηκε στο Κίτρινο Παλάτι στην Κοπεγχάγη. Δεν ήταν σαφές ότι ο πατέρας της θα γίνει βασιλιάς, αποφασίσθηκε όμως από τις Μεγάλες Δυνάμεις δύο μήνες πριν τη γέννησή της και έπειτα από δέκα έτη διαδέχθηκε τον 2o εξάδελφό του Φρειδερίκο Ζ΄. Το έτος 1863 είχε και άλλα γεγονότα: στις 10 Μαρτίου η αδελφή της Αλεξάνδρα παντρεύτηκε τον Αλβέρτο Εδουάρδο, Πρίγκηπα της Ουαλίας, μέλλοντα βασιλιά του Ηνωμένου Βασιλείου. Στις 30 Μαρτίου, ο αδελφός της έγινε βασιλιάς της Ελλάδας ως Γεώργιος Α΄ και στις 15 Νοεμβρίου ο πατέρας της έγινε βασιλιάς της Δανίας ως Χριστιανός Θ΄. Τρία έτη μετά, στις 28 Οκτωβρίου/9 Νοεμβρίου 1866 η αδελφή της Δάγμαρ παντρεύτηκε τον Αλέξανδρο Αλεξάνδροβιτς, μέλλοντα Αυτοκράτορα της Ρωσίας. Οι γονείς της, που επιθυμούσαν έναν σπουδαίο γάμο και για την 3η τους κόρη, της πρότειναν τον χήρο Γουλιέλμο Γ΄ των Κάτω Χωρών· όμως ήταν 36 έτη μεγαλύτερός της. Η Τύρα, που είχε μαύρα μαλλιά και μπλε μάτια, ευγενής και όμορφη, ερωτεύθηκε στα 18 της τον Βίλεμ Φρίμαν Μάρσερ, υπολοχαγό του ιππικού. Όταν έμεινε έγκυος ειπώθηκε στον Τύπο ότι είχε ίκτερο, για να αποφευχθεί το σκάνδαλο. Γέννησε το 1871 ένα κορίτσι, τη Μαρία, που υιοθετήθηκε από μία οικογένεια και άλλαξε όνομα. Ο Μάρσερ, έπειτα από μια αντιπαράθεση με τον Βασιλιά, αυτοκτόνησε δύο μήνες μετά τη γέννηση του παιδιού. Η Τύρα τελικά παντρεύτηκε το 1878 τον Ερνέστο Αύγουστο, Δούκα του Κάμπερλαντ, στη Βρετανία και διεκδικητή βασιλιά του Αννοβέρου: όταν ο πατέρας του Γεώργιος Ε΄ του Αννοβέρου είχε συμμαχήσει με τη Αυστρία κατά τον Αυστρο-Πρωσικό πόλεμο του 1866, η Πρωσία εισέβαλε στο Αννόβερο και το προσάρτησε. Το 1884 απεβίωσε ο Γουλιέλμος του Μπράουνσβαϊγκ άτεκνος. Ήταν ο τελευταίος του κύριου κλάδου του Οίκου των Γουέλφων και θα τον διαδεχόταν ο Ερνέστος Αύγουστος Β΄, του νεότερου κλάδου των Γουέλφων-Ανοβέρου. Αλλά ο Γουλιέλμος Β΄ της Γερμανίας δεν το επέτρεπε. Το ζήτημα λύθηκε με το γάμο του γιου της Τύρας και του Ερνέστου Αυγούστου Β΄, Ερνέστου Αυγούστου Γ΄, με την κόρη του Γουλιέλμου Β΄: συμφωνήθηκε να αναλάβει του δουκάτο του Μπράουνσβαϊγκ, να εγκαταλείψει τον τίτλο του Αννοβέρου και να συμμαχεί με τη Γερμανία. Το νέο ζεύγος εγκαταστάθηκε στο Μπράουνσβαϊγκ. Ο σύζυγός της απεβίωσε το 1923 και έπειτα από 9 έτη και η Τύρα στο Γκμούντεν της Αυστρίας. Με τον σύζυγό της Ερνέστο Αύγουστο Β΄, τιτουλάριο Βασιλιά του Αννοβέρου και διεκδικητή Δούκα του Μπράουνσβαϊγκ, είχε τα εξής τέκνα: Μαρία Λουίζα (1879 - 1948), παντρεύτηκε το Μαξιμιλιανό της Βάδης. Γεώργιος Γουλιέλμος (1880 - 1912). Αλεξάνδρα (1882 - 1963), παντρεύτηκε το Φρειδερίκο Φραγκίσκο Δ΄ του Μεκλεμβούργου-Σβερίν. Όλγα (1884 - 1958). Χριστιανός (1885 - 1901). Ερνέστος Αύγουστος Γ΄ (1887 - 1953), τιτουλάριος Δούκας του Μεκλεμβούργου, παντρεύτηκε τη Βικτωρία Λουίζα της Πρωσίας, κόρη του Γουλιέλμου Β΄ της Γερμανίας. Απέκτησαν μεταξύ άλλων την: Φρειδερίκη, Βασίλισσα της Ελλάδας (1917 - 1981). Bramsen, Bo. Huset Glücksborg i 150 år, 1825 6. juli-1975. Copenhagen: Forum, 1975 Genealogy of the Royal Family of Denmark at the Wayback Machine (archived October 28, 2009) at www.geocities.com DIS-Forum :: AneEfterlysning :: Prinsesse Thyras uægte barn at www.dis-danmark.dk